Návrh na vyslanie strážnej čaty ozbrojených síl Slovenskej republiky do operácie EUFOR-ALTHEA v Bosne a Hercegovine

1.	Politické aspekty návrhu

Politická a bezpečnostná situácia v Bosne a Hercegovine (ďalej len „BaH“) zostáva aj napriek celkovému zlepšovaniu stále krehká. Krajina sa nachádza v kľúčovej fáze postkonflikného vývoja. Nasledujúce obdobie bude dôležité aj pre možnosť integrácie BaH do euroatlantických štruktúr, od ktorých väčšina obyvateľstva očakáva hlavne zlepšenie životných podmienok. Jedným z nástrojov, ktorý napomáha dosiahnuť tento cieľ, je aj operácia EUFOR-ALTHEA (ďalej len „ALTHEA“), ktorá prispieva k ďalšej stabilizácii bezpečnostnej situácie v BaH, ale aj k vytváraniu funkčného bezpečnostného systému v krajine a tým dosiahnutiu zásadného pokroku v približovaní BaH k Európskej únii. 
Operácia ALTHEA je súčasťou komplexného a koherentného prístupu EÚ k bezpečnostnej, politickej a sociálno-ekonomickej stabilizácii krajiny. V tejto súvislosti je dôležitá koordinácia medzi jednotlivými misiami EÚ, keďže popri vojenskej operácii ALTHEA pôsobí na území BaH aj policajná misia EUPM ako aj monitorovacia misia EUMM a Vysoký predstaviteľ medzinárodného spoločenstva/osobitný predstaviteľ EÚ.  
Pre operáciu ALTHEA boli stanovené 3 základné vojenské úlohy:
-	zabezpečiť vojenskú odstrašujúcu prítomnosť s cieľom zabrániť opätovnému vypuknutiu násilia,
-	monitorovať a zabezpečiť dodržiavanie Všeobecnej rámcovej dohody pre mier v BaH (Daytonská dohoda),
-	v rámci svojho mandátu prispievať k bezpečnému a stabilnému prostrediu potrebnému pre napĺňanie hlavných úloh Úradu vysokého predstaviteľa medzinárodného spoločenstva/osobitného predstaviteľa EÚ. 
Podporné úlohy operácie ALTHEA:
-	poskytnúť podporu Úradu vysokého predstaviteľa EÚ v oblastiach: boj proti terorizmu a organizovanému zločinu, návrat utečencov a plnenie civilných aspektov Všeobecnej rámcovej dohody pre mier v BaH,
-	podporovať reformu obrany a poskytnúť vojenské a technické odporúčania štátnym predstaviteľom,
-	poskytnúť podporu Medzinárodnému vojnovému tribunálu pre bývalú Juhosláviu (ICTY) vrátane uväznenia osôb obvinených zo spáchania vojnových zločinov.
Operácia ALTHEA začala 2. decembra 2004 prevzatím právomocí (Transfer of Authority) operácie NATO SFOR. Po úspešnej vojenskej operácii EÚ CONCORDIA v Macedónsku a ARTEMIS v Konžskej demokratickej republike ide v poradí o tretiu vojenskú operáciu v rámci Európskej bezpečnostnej a obrannej politiky. Sily pod vedením EÚ sú rozmiestnené v zmysle kapitoly VII Charty OSN na základe schválenej rezolúcie č. 1575 z 22. novembra 2004. 
V súčasnosti je v rámci ALTHEA nasadených 6300 príslušníkov z 33 prispievajúcich krajín, z toho 22 členských krajín EÚ a NATO, 5 členských krajín NATO a  Albánska, Argentíny, Chile, Maroka, Nového Zélandu a Švajčiarska.
Vyslanie príslušníkov ozbrojených síl Slovenskej republiky do operácie ALTHEA v Bosne a Hercegovine je v súlade so záujmami Slovenskej republiky a prioritami zahraničnej politiky a bezpečnostnými záujmami definovanými v Bezpečnostnej stratégii Slovenskej republiky pôsobiť na západnom Balkáne a prispievať k vytvoreniu podmienok trvalej stability v regióne, vo väzbe na perspektívne členstvo všetkých krajín regiónu v EÚ a NATO. 
Vyslaním strážnej čaty Slovenská republika prispeje k odstráneniu nedostatkových spôsobilosti v operácii ALTEHA v BaH. Strážna čata ozbrojených síl Slovenskej republiky bude pôsobiť pre veliteľstvo Mnohonárodného účelového zoskupenia síl Sever v Tuzle. Posilnením účasti SR v operácii ALTHEA v BaH zároveň stúpne podstatne aj účasť SR v operáciách EÚ, ktorá je v súčasnosti: 6 policajti v misii EUPM v BaH, 2 policajti v operácii EUPOL Proxima v Macedónsku, 4 štábni dôstojníci v operácii ALTHEA v BaH a 2 zástupcovia MO v pozorovateľskej misii EUMM.

2.	Vojensko-odborný kontext operácie ALTHEA

V priestore zodpovednosti operácie ALTHEA boli vytvorené 3 vojenské zóny: Mnohonárodné účelové zoskupenie síl – Juhozápad (Multinational Task Force – Southwest MNTF-SW) pod britským velením, Mnohonárodné účelové zoskupenie síl – Sever (MNTF-N) pod fínskym velením a Mnohonárodné účelové zoskupenie síl – Juhovýchod (MNTF-SE) pod francúzskym velením ako aj Integrovaná policajná jednotka (IPU). 
Jedným z dôvodov navýšenia slovenskej účasti v operácii ALTHEA je i fakt, že slovenský kontingent je jeden z najmenších a veľkosťou nezodpovedá prioritnému záujmu Slovenskej republiky o bezpečnosť a stabilitu v regióne. Slovenská republika chce ako členská krajina EÚ flexibilne reagovať na identifikované nedostatkové spôsobilosti a ponúka strážnu čatu do strážnej roty pre veliteľstvo MNTF-N v Tuzle.	
Slovenská republika v súčasnosti prispieva štyrmi dôstojníkmi ozbrojených síl zaradených na štábnych funkciách vo veliteľstve ALTHEA v Sarajeve na základe uznesenia vlády Slovenskej republiky č. 1107 zo 16. novembra 2004 a uznesenia Národnej rady Slovenskej republiky č. 1358 z 1. decembra 2004. 
Vláda Slovenskej republiky na svojom rokovaní dňa 15. júna. 2005 uznesením č. 470 schválila Vyhodnotenie pôsobenia ozbrojených síl Slovenskej republiky v operáciách  a misiách medzinárodného krízového manažmentu za rok 2004 s návrhom predpokladanej účasti v rokoch 2005 – 2006, a úlohu prehodnotiť a posilniť príspevok Slovenskej republiky do operácie EÚ ALTHEA v Bosne a Hercegovine.
	Slovenská republika pripravuje do operácie ALTHEA strážnu čatu s požadovaným výstrojom a výzbrojou na zabezpečenie ochrany veliteľstva MNTF-N v Tuzle v počte do 40 príslušníkov ozbrojených síl (veliteľ čaty, zástupca veliteľa čaty, dôstojník logistiky, dôstojník finančnej služby a personalista, výkonný poddôstojník, vodič spojár a tri strážne družstvá v zložení: vedúci družstva, 6x strážny, 2x strážny vodič) a 2 mechanikov vodičov na údržbu a servis techniky slovenského kontingentu, v rámci strážnej roty. Na zabezpečenie rotačného velenia roty veliteľ roty a ďalšie 4 funkcie v družstve velenia podpory.
Jednotka OS SR bude pôsobiť len v operačnom priestore MNTF-N. Hlavné úlohy jednotky OS SR budú stráženie, kontroly na kontrolných a prepúšťacích stanoviskách a sprevádzanie konvojov.
	Vyslanie sa uskutoční od 15. januára 2006 do konca trvania misie ALTHEA.
Pre operáciu s ohľadom na operačný priestor a vnútropolitickú situáciu nie sú známe žiadne bezpečnostné riziká.
Udržateľnosť v operácii ALTHEA bude limitovaná len výškou pridelených finančných prostriedkov na pôsobenie jednotky OS SR v ďalšom období.

4. Finančné aspekty

	Predpokladané náklady na prípravu a vyslanie predstavujú 42 952 011,- Sk v roku 2005 a 104 260 784,- Sk na pôsobenie v roku 2006 neboli plánované a budú hradené z rozpočtu Ministerstva obrany.

V roku 2006 budú finančné prostriedky použité nasledovne:
-	zahraničný príplatok	31 200 000,-Sk	
-	nákup materiálu	5 000 000,-Sk	
-	ropné produkty	15 496 800,-Sk	
-	náhradné diely	6 000 000,-Sk	
-	cestovné	936 600,-Sk	
-	stravovanie	4 734 000,-Sk	
-	služby a údržba	17 897 299,-Sk	
-	spojenie	2 420 000,-Sk	
-	vybavenie miestností a spotrebný materiál	162 000,-Sk	
-	osobné výdavky – ostatné	2 400 024,-Sk	
-	výstroj a oblečenie	14 157 960,-Sk	
-	prenájom budov, priestorov a objektov	3 744 000,-Sk	
-	energie – elektrická energia 	140 000,-Sk	
celkom	104 260 784,-Sk	

4. Právne aspekty vyslania strážnej čaty ozbrojených síl Slovenskej republiky do operácie ALTHEA

Vyslanie do operácie ALTHEA podlieha na základe článku 86 písm. k) Ústavy Slovenskej republiky, podľa ktorého do pôsobnosti Národnej rady Slovenskej republiky patrí rozhodnúť o vyslaní ozbrojených síl mimo územia Slovenskej republiky, ak nejde o prípad uvedený v článku 119, písm. p) schváleniu Národnou radou Slovenskej republiky.
V decembri 2003 Európska rada potvrdila pripravenosť EÚ pre misiu v Bosne a Hercegovine, vrátane vojenských zložiek, na základe dohodnutých mechanizmov Berlín Plus a uvítala pripravenosť NATO začať konzultácie s EÚ v tomto zmysle. Severoatlantická aliancia počas istanbulského summitu 28. júna 2004 odsúhlasila ukončenie operácie SFOR v BaH a privítala pripravenosť EÚ vyslať do krajiny novú misiu EÚ s využitím mechanizmu spolupráce medzi NATO a EÚ „Berlín plus“. Rezolúcia Bezpečnostnej rady OSN č. 1551 z 9. júla 2004 uvítala zámer EÚ uskutočniť misiu zahŕňajúcu aj vojenské zložky, ktorá by bola pokračovaním SFOR so začiatkom v decembri 2004. V nadväznosti na to prijala Rada EÚ Spoločnú akciu k vojenskej operácii EÚ v BaH (2004/570/CFSP z 12. júla 2004), ktorej začiatok bol naplánovaný na 2. december 2004 a operáciu pomenovala „ALTHEA“.